Cactus

Οι Cactus είναι αμερικάνικο ροκ συγκρότημα, το οποίο δημιουργήθηκε το 1969 και διαλύθηκε τρία χρόνια αργότερα. Μετά από διάστημα 34 χρόνων, το συγκρότημα επανενώθηκε για δύο εμφανίσεις το 2006, συνεχίζοντας τελικά μέχρι σήμερα.

 Οι Cactus δημιουργήθηκαν στο Λονγκ Άιλαντ της Νέας Υόρκης στα τέλη του 1969 από τον μπασίστα Τιμ Μπόγκερτ και το ντράμερ Καρμάιν Άπις, πρώην μέλη των Vanilla Fudge. Η αρχική σκέψη ήταν στο σχήμα να συμπεριληφθούν ο τραγουδιστής Ροντ Στιούαρτ και ο κιθαρίστας Τζεφ Μπεκ, αλλά τελικά τα φωνητικά ανέλαβε ο Ράστι Ντέι των Amboy Dukes και την κιθάρα ο Τζιμ ΜακΚάρτι. Το συγκρότημα κυκλοφόρησε το ομώνυμο άλμπουμ του στις 1 Ιουλίου 1970 μέσω της "Atlantic Records", περιέχοντας διασκευές στο "Parchman Farm" του Μόουζ Άλισον και το "You Can't Judge a Book by the Cover" του Γουίλι Ντίξον, το οποίο αποτέλεσε και το πρώτο σινγκλ του δίσκου. Κατά την περιοδεία για την προώθηση του άλμπουμ πραγματοποιήσαν ζωντανές εμφανίσεις σε Αμερική και Ευρώπη, παίζοντας σε κάποιες συναυλίες με τους Black Sabbath, οι οποίοι βρισκόταν στην περιοδεία για το "Paranoid". Ακολούθησε το "One Way...Or Another" τον Φεβρουάριο του 1971 με τις διασκευές στο "Long Tall Sally" του Λιτλ Ρίτσαρντ και το "It Feels So Bad" του Τσακ Γουίλις. Το άλμπουμ μπήκε στο Top-100 του Billboard, όπως είχε κάνει και το ντεμπούτο του συγκροτήματος. Την ίδια χρονιά, οι Cactus κυκλοφόρησαν τον τρίτο τους δίσκο με τίτλο "Restrictions". Τον δίσκο συνόδευαν τα σινγκλ "Evil" (του Howlin' Wolf) και "Alaska". Για το "'Ot 'n' Sweaty" του 1972, το οποίο περιελάμβανε ζωντανές και στούντιο ηχογραφήσεις, οι Cactus άλλαξαν τη σύνθεση τους με μοναδικούς παραμένοντες τον Μπόγκερτ και τον Άπις. Τα φωνητικά ανέλαβε ο τραγουδιστής Πίτερ Φρεντς, την κιθάρα ο Γουέρνερ Φρίτζσλιγκς και στο συγκρότημα εντάχθηκε ο κιμπορντίστας Ντουέιν Χίτσινγκς. Οι Cactus διαλύθηκαν στα τέλη του 1972, αλλά ο Χίτσινγκς δημιούργησε τους Τhe New Cactus Band με τον κιθαρίστα Μάικ Πινέρα των Iron Butterfly, τον μπασίστα Ρόλαντ Ρόμπινσον και το ντράμερ Τζέρι Νόρις. Η συγκεκριμένη σύνθεση κυκλοφόρησε το δίσκο "Son Of Cactus" ανεβαίνοντας μόλις στο # 183 των αμερικάνικων τσαρτ. Κατά την περιοδεία για την προώθηση του άλμπουμ, στο συγκρότημα εντάχθηκαν ο μπασίστας Τσάρλι Σόουζα και ο ντράμερ των Captain Beyond, Μπόμπι Κάλντγουελ. Το ίδιο διάστημα, οι Μπόγκερτ και Άπις σχημάτισαν τους Beck, Bogert and Appice μαζί με τον κιθαρίστα Τζεφ Μπεκ. Οι Cactus επανενώθηκαν το 2006 για μία εμφάνιση τον Ιούνιο στο "B.B. King Blues Club & Grill" της Νέας Υόρκης, ακολουθούμενη από άλλη μία στο "Sweden Rock festival". Η σύνθεση του συγκροτήματος περιελάμβανε τον Μπόγκερτ, τον Άπις και τον ΜακΚάρτι, μαζί με τον πρώην τραγουδιστή των Savoy Brown, Τζίμι Κουνς και τον Ράντι Πρατ στη φυσαρμόνικα. Στις 18 Ιουλίου 2006, κυκλοφόρησαν το άλμπουμ "Cactus V" μέσω της "Escapi Music". Το 2008, ο ΜακΚάρτι αποχώρησε δίνοντας τη θέση του και πάλι στον Γουέρνερ Φρίτζσλιγκς, ενώ ο Έλιοτ Ντιν Ράμπινσον πήρε τη θέση του Τιμ Μπόγκερτ, ο οποίος δήλωσε κουρασμένος από τις περιοδείες. Το 2011, ο ΜακΚάρτι επέστρεψε στους Cactus και στο συγκρότημα εντάχθηκε ο Πιτ Μπρέμι, αναλαμβάνοντας το μπάσο. Cactology: The Cactus Collection (1996) Barely Contained: The Studio Sessions (2004) Fully Unleashed: The Live Gigs (2004) Fully Unleashed: The Live Gigs Vol. 2 (2007) Ultra Sonic Boogie: Live 1971 (2010) CACTUS The American Led Zeppelin History Cactus | Music Biography, Credits and Discography | AllMusic Cactus Biography | OLDIES.com Albums by Cactus: Discography, songs, biography, and listening guide